มันนี่ทูเดย์
สรรพากรติวเอสเอ็มอีบุกเออีซี
23 ต.ค. 2558

สรรพากรติวเอสเอ็มอีบุกเออีซี
กรมสรรพากรได้จัดโครงการสัมมนาเตรียมความพร้อมให้กับผู้ประกอบการธุรกิจขนาดกลางและขนาดย่อม (เอสเอ็มอี) เพื่อการค้าการลงทุนในกลุ่มประเทศกัมพูชา ลาว เมียนมา และเวียดนาม (ซีแอลเอ็มวี)
ทั้งนี้ การสัมมนาเรียนรู้ในด้านภาษีระหว่างประเทศ เศรษฐกิจ การค้าการลงทุน การเข้าถึงแหล่งเงินทุน พร้อมทั้งการแบ่งปันประสบการณ์จากเจ้าของกิจการที่ลงทุนในกลุ่มซีแอลเอ็มวีและเวิร์กช็อป ในการสร้างโอกาสขยายธุรกิจเพื่อเตรียมความและพัฒนาเอสเอ็มอีไทย ให้มีศักยภาพเพื่อการค้าการลงทุนในกลุ่มประชาคมเศรษฐกิจอาเซียน (เออีซี) โดยเฉพาะในกลุ่มซีแอลเอ็มวี
สำหรับเอสเอ็มอีที่สนใจขยายการค้าการลงทุนไปยังเมียนมา ได้จัดให้มีการสัมมนาขึ้นระหว่างวันที่ 17-19 พ.ย.นี้ที่โรงแรมอมารี วอเตอร์เกท กรุงเทพมหานคร เอสเอ็มอีที่สนใจจะเข้าร่วมสัมมนาฯ สมัครได้ที่กรมสรรพากรโดยไม่เสียค่าใช้จ่ายแต่อย่างใด
อย่างไรก็ตาม ผู้สมัครเข้าร่วมสัมมนาต้องมีคุณสมบัติเป็นเอสเอ็มอีที่มีจำนวนแรงงานไม่เกิน 200 คน หรือมีสินทรัพย์ถาวรไม่เกิน 200 ล้านบาท ที่กำลังมีความสนใจที่จะขยายการค้าการลงทุนไปยังประเทศในกลุ่มซีแอลเอ็มวีต้องจดทะเบียนเป็นนิติบุคคล มีผู้มีสัญชาติไทยถือหุ้นเกิน 50% และดำเนินกิจการมาไม่น้อยกว่า 3 รอบระยะเวลาบัญชี ผู้เข้าร่วมงานสัมมนาต้องเป็นเจ้าของกิจการหรือเจ้าหน้าที่ที่มีอำนาจในการตัดสินใจโดยตรง